Jelgavas novada dome 17. novembra Apvienoto komiteju sēdē izskatīja un virzīja uz domes sēdi lēmumprojektu, kas paredz neatbalstīt Dabas aizsardzības pārvaldes ierosinājumu Elejas muižas parkam piešķirt īpaši aizsargājamās dabas teritorijas – dabas pieminekļa (dendroloģiskā stādījuma) statusu. Iepazīstoties gan ar institūcijas iesniegtajiem datiem, gan publiskās apspriešanas rezultātiem, deputātu vairākums pārliecināts, ka statusa noteikšana radītu nevajadzīgu birokrātisku slogu.
Tuvāko nedēļu laikā tiks uzsākta jaunā tirgus paviljona un stāvlaukuma būvniecība teritorijā pie Jelgavas dzelzceļa stacijas, apstiprina tirgus attīstītājs uzņēmuma "Termināla tirgus" valdes priekšsēdētājs Vladimirs Šalajevs, uzsverot, ka jaunā tirgus attīstības koncepcija ir sadalīta divās daļās: vispirms uzsākot tirgus paviljona un autostāvvietas izbūvi un pēc tam – tirdzniecības un izklaides centra, kā arī autoostas būvniecību. Gatavojoties darbiem, būvdarbu zona pakāpeniski tiek nožogota, un autovadītājiem, kuri ikdienā savu transportu stāvēšanai novieto stacijas tuvumā pie sliežu ceļiem, jāņem vērā, ka turpmāk tas nebūs iespējams. Savukārt no 10. decembra paredzēts pilnībā slēgt esošo auto stāvlaukumu. Pašvaldība aicina autovadītājus izvēlēties labiekārtoto stāvlaukumu Sporta ielā 2, kur ērti var novietot līdz pat 250 automašīnām.
Pēdējā diennaktī veikti 3323 Covid-19 testi, reģistrēti 366 jauni saslimšanas gadījumi, liecina Slimību profilakses un kontroles centra (SPKC) apkopotā informācija.
Lai darba nespējas lapas būtu iespējams izsniegt ātrāk, no šodienas arī ģimenes ārsts varēs noteikt un piešķirt slimības lapas Covid-19 slimnieku kontaktpersonām, otrdien lēma valdība.
Lai mazinātu nodokļu slogu un palielinātu reālos ienākumus iedzīvotājiem ar mazākiem ienākumiem par vidējo darba samaksu valstī, no 2021. gada plānotas būtiskas un labvēlīgas izmaiņas – minimālā alga tiks palielināta no 430 eiro līdz 500 eiro mēnesī, savukārt diferencētā neapliekamā minimuma slieksnis tiks paaugstināts no 1200 eiro līdz 1800 eiro mēnesī. Tas nozīmē, ka nodokļu apmērs tiek samazināts tieši tiem, kuriem darba alga ir zem vidējās valstī.
19. novembrī no pulksten 8.30 līdz 16.30 Lāču ielas posmā no Savienības ielas līdz Platones ielai tiks veikti ūdensvada izbūves darbi.
Vilces pagasta rokdarbnieču kopas "Vilcenes" rokdarbnieces Zemgales kultūras programmas 2020 ietvaros apguva praktiskās iemaņas mauču adīšanā. Praktiskās nodarbības notika laika posmā no 2020.gada 11.augusta līdz 2020.gada 15.septembrim Vilces Amatu mājā, vieslektores Zandas Kursītes vadībā.
No šodienas personas bez sejas maskām nedrīkstēs ielaist publiskās iekštelpās, savukārt pakalpojuma sniedzējs nevarēs apkalpot personu bez sejas maskas, paredz otrdien valdībā atbalstītie grozījumi noteikumos "Epidemioloģiskās drošības pasākumi Covid-19 infekcijas izplatības ierobežošanai".
Ceturtdien Latvijā pūtīs spēcīgs dienvidu, dienvidrietumu vējš, tā ātrums brāzmās sasniegs 15-19 metrus sekundē, bet Kurzemē un Ziemeļvidzemes piekrastē gaidāmas brāzmas līdz 19-24 metriem sekundē, prognozē sinoptiķi.